b'\n_START_ARTICLE_\nVaclovas \xc5\xa0amotulietis\n_START_SECTION_\nKilm\xc4\x97\n_START_PARAGRAPH_\nVaclovas i\xc5\xa1 \xc5\xa0amotulio gim\xc4\x97 nedideliame \xc5\xa0amotulio miestelyje, kuris yra netoli Poznan\xc4\x97s, Lenkijoje.\n_START_SECTION_\nGyvenimo metai\n_START_PARAGRAPH_\nVaclovas buvo \xc5\xbeinomo Lenkijoje muzikos teoretiko ir Renesanso epochos kompozitoriaus Sebastijano i\xc5\xa1 Fel\xc5\xa1tyno (lenk. Sebastian z Felsztyna) mokinys. Fel\xc5\xa1tynas dabartiniu metu \xc5\xbeinomas kaip Skelevkos kaimas, esantis netoliese Lvovo._NEWLINE_Vaclovas mok\xc4\x97si Lubransko akademijoje Poznan\xc4\x97je, v\xc4\x97liau apie 1538\xc2\xa0m. studijavo Krokuvos akademijoje muzik\xc4\x85._NEWLINE_1545\xe2\x80\x931547\xc2\xa0m. jis \xc4\x97jo Trak\xc5\xb3 ka\xc5\xa1teliono Jeronimo Chodkevi\xc4\x8diaus sekretoriaus pareigas._NEWLINE_Nuo 1547\xc2\xa0m. gegu\xc5\xbe\xc4\x97s 6 d. iki 1555\xc2\xa0m. lapkri\xc4\x8dio m\xc4\x97n. d\xc4\x97ka savo talento Vaclovas tapo \xc5\xbdygimanto Augusto r\xc5\xabm\xc5\xb3 dainininku ir kompozitoriumi, lot. compositor cantus. Buvo katalikas, v\xc4\x97liau tapo kalvinistu. Kaip kompozitorius buvo \xc5\xbeinomas ir u\xc5\xbesienyje._NEWLINE_Nuo 1555\xc2\xa0m. lapkri\xc4\x8dio m\xc4\x97nesio Vaclovas gyveno Vilniuje, kur dalyvavo Mikalojaus Radvilos Juodojo r\xc5\xabm\xc5\xb3 kapelos veikloje._NEWLINE_Mir\xc4\x97 apie 1560 metus pagal vienus \xc5\xa1altinius\xc2\xa0\xe2\x80\x93 Vilniuje, pagal kitus\xc2\xa0\xe2\x80\x93 Pin\xc4\x8duve.\n_START_SECTION_\nK\xc5\xabryba\n_START_PARAGRAPH_\nVaclovo k\xc5\xabriniuose gausu lyrizmo, emocionalumo. Jo k\xc5\xabriniai pilni liaudi\xc5\xa1k\xc5\xb3 dain\xc5\xb3 motyv\xc5\xb3. K\xc5\xabryboje atsispind\xc4\x97jo tai, kas buvo artima tos epochos humanistams. Vaclovas bendravo su kompozitoriumi Cyprijanu Bazyliku (lenk. Cyprian Bazylik), k\xc5\xabr\xc4\x97 muzik\xc4\x85 Andriaus Tre\xc4\x8dieskio eil\xc4\x97ms (lenk. Andrzej Trzecieski)._NEWLINE_Vaclovas savo tekstus ra\xc5\xa1\xc4\x97 lotyni\xc5\xa1kai, o tuo metu, kai pasin\xc4\x97r\xc4\x97 \xc4\xaf Kalvinizm\xc4\x85\xc2\xa0\xe2\x80\x93 lenki\xc5\xa1kai. Ra\xc5\xa1\xc4\x97 psalmes, motetus. Dauguma jo muzikini\xc5\xb3 k\xc5\xabrini\xc5\xb3 para\xc5\xa1yti chorui a capella._NEWLINE_Vaclovo k\xc5\xabriniai buvo i\xc5\xa1leisti Krokuvoje, Niurnberge ir Karaliau\xc4\x8diuje. Nema\xc5\xbea dalis k\xc5\xabrini\xc5\xb3 nei\xc5\xa1liko. I\xc5\xa1lik\xc4\x99 4 motetai, 7 keturbals\xc4\x97s dainos, i\xc5\xa1 jo poezijos\xc2\xa0\xe2\x80\x93 3 lotyn\xc5\xb3 kalba para\xc5\xa1yti eil\xc4\x97ra\xc5\xa1\xc4\x8diai.'